  Виталий Пронин А. ЗубковИжын улӥсь Римма Гаврилова ӵемысь тодаз вайылэ атайзэ, жаля сое, секыт аръёсы вордӥськыны но улыны учырам шуыса.- Тятяе Александр Семёнович Зубков вордскем 1911-тӥ арын Алнаш ёросысь Тутайгуртын (али со Можга ёросэ пыре). Киыз котьмалы мынэ вылэм. Ужам гуртамы ик дуриськись луыса. Ул но ул вал - но огсыр даурзэ Быдӟым ож саптаз. 1941-тӥ арын, 30 аресказ, войнае кошкиз. Но солэсь азьвыл, июньысен сентябрёзь, атае вазь ӵукнаысен бер уёзь валъёсыз дагаяса улэм, собере соосты фронтэ келяллязы. Бӧрысь ассэ но тятяйме военкомат пыр нуизы Иже, отысь Горький нимо ульчаын 3 нунал ӵоже ож тӥрлыкен вырыны дышетӥллям. Нош собере, поездэ пуктыса, фронтэ лэзиллям. Асьме дорын котьку ожгар заводъёс ке но вал, солдатъёслы сьӧразы нокыӵе пыӵал сётӥллямтэ - 1941-тӥ арын сентябре со уг тырмы вылэм.Тятяймылэсь одӥг гожтэтсэ гинэ басьтӥмы, собере со чиптэм-чаптэм ышиз. Берло ини тодӥмы: Орёл улосын котыртэме сюрем, нош отысен - пленэ. Окружение шедемъёсыз нуиллям Восточной Пруссие. Кинэ ке - немецъёс вылэ ужаны, мукетъёссэ - концлагерьёсы.Тятяймес кыӵе ке кышномурт дораз басьтэм (угось соослэн но воргоронъёссы ожмаськизы, секыт ужез быдэсъяны нокинлы вал). Ож пумозь ляльчи интыын улӥз, но ваньзэ чидаз. Вожвуэн (водянка) но, костоедэн но, сьӧдкылен (тиф) но черлаллям, но висёнъёссэ вормыны быгатэм - Инмар юрттӥз, дыр, тятяй ас понназ вӧсяськылӥз, дыр... СССР-е кошкыны лэзиллям 1945-тӥ арын октябрь толэзе.Тодӥсько на (мыным соку 5 арес гинэ вал ке но), кыӵе со ӟызы вал бертыкуз. Лы но ку!Оскимы, самой кышкытэз ортчиз шуыса. Но со чик но озьы вылымтэ. 1947-тӥ-1950-тӥ аръёсы тятяймес Пычасэ милицие ялан кысказы. Весь юаськиллям, кызьы пленэ шедиз, малы ӧз пегӟы яке ачиз ассэ ӧз быдты, малы берытскиз на шуыса.Тятяй мултэс ӧз вераськы, нош ми асьмеос солэсь юалляськыны ӧм дӥсьтэ. Эшшо ке нэнэймы кулак семьяысь вал, ми кадьёсыз чакласа гинэ возизы.1950-тӥ арын мартэ, сузэрелэн вордскем нуналаз, тятяймес нуизы лагере Якутие. Пленэ шедемез понна! Кык полэс курадӟоно луиз тятяймылы. Сое нуыкузы, ми ӧм тодэ, ку со бертоз, бертоз на-а… Нылпиосыз будэтон (нош ми 8 кузя вал) но хозяйствоез возён нош ик нэнэймы вылэ усиз.Тятяймы бертӥз 1955-тӥ арын декабрь толэзе. Собере гинэ каньылгес шокчиз: милиция ӧз ветлы, ӧз кыска ни. Тятяймы Тутайгуртысьтымы ик колхозэ интыяськиз, техникаез тупатъяз. Тыршемез понна «Ужысь ветеран» ним басьтћз, туспуктэмез Данъян пул вылын вал. 70 арессэ ӧжыт гинэ тырмытытэк, улонысь кошкиз. Улысал на, дыр, но нэнэймылэн кулонэз сое воксё чигтӥз - пуэдэн висьыны кутскиз но ӧз йӧна ни, улыны мылкыдыз чутрак кысћз.Елена Рябина Теги: БыдымВормон Быдымож  